Melinda Ferguson is die skrywer van die topverkoper trilogie oor verslawing: Smacked, Hooked and Crashed. Sy is ook 'n bekroonde en grensverskuiwende uitgewer en het in 2020 by NB-Uitgewers aangesluit onder haar eie druknaam, Melinda Ferguson Books.
Lucia Mthiyane, aktrise, sangeres en kombuiskoningin, is al meer as tien jaar in die kosbedryf. Sy berei feeste met flair voor; haar kookklasse is baie gewild, en sy beoordeel gereeld kookkompetisies. Sy werk saam met groot handelsmerke en is tans 'n trotse ambassadeur van White Star, Aromat, Rajah, Sally Williams en Nola Mayonnaise.
Bronwyn Karen Davids het in Lansdowne gewoon tot sy 15 was. In 1976 is haar familie gedwing om na Mitchells Plain te verhuis. Sy het 'n diploma in joernalistiek aan die Skiereilandse Technikon verwerf (1989) en was tydens die laaste dae van apartheid 'n verslaggewer by The Argus en Cape Times. Sy werk tans vryskut.
Telita Snyckers is 'n outeur en 'n belasting- en doeaneprokureur. Sy het nou saam met Pravin Gordhan en Ivan Pillay gewerk tydens haar ampstermyn by die Suid-Afrikaanse Inkomstediens (SAID). Sy is toegelaat as prokureur van die Hooggeregshof en het 'n meestersgraad in Staatsreg sowel as diplomas in valutabeheer en die bekamping van geldwassery.
Lynthia Julius is gebore op Springbok, het grootgeword in Kimberley en woon tans in Bloemfontein. Sy beskik oor 'n honneursgraad in filosofie aan die Universiteit van die Vrystaat. In 2018 is sy bekroon as die wenner in die Afrikaans-taalkategorie in die AVBOB-digkunskompetisie. Uit die Kroes is haar debuutbundel.
Anzil Kulsen is op Upington gebore en word in Keimoes groot. Sy verwerf 'n B Hons.-graad en sluit by die ATKV aan as projekbestuurder. Sy besoek afgeleë gemeenskappe om met mense oor boeke te gesels, bied kreatiewe skryfkursusse aan en doen spel- en narratiewe terapie. Sy is getroud met Heine, hulle het twee kinders en woon op Upington.
Charles Siboto het aan die Universiteit van Johannesburg studeer. Hy het vir vier jaar as 'n redakteur van kinder- en jeugliteratuur gewerk. Hy het onlangs na Duitsland verhuis saam met sy vrou, waar hy Engels gee en vryskut werk as redakteur, proefleser en skrywer.
Frans Cronje is 'n scenario-beplanner en die uitvoerende hoof van die Suid-Afrikaanse Instituut vir Rasseverhoudinge. Hy het sy scenarios oor Suid-Afrika se ekonomiese en politieke vooruitsigte al aan meer as 'n honderd maatskappye, regeringsdepartemente, buitelandse regerings en politieke partye voorgelê. Hy het 'n PhD in scenario-beplanning.